โรงตึ๊งจัดเต็ม
รถคันแรกก็มีแล้ว ค่าแรง 300 บาท ก็ได้กันแล้ว เงินเดือนหมื่นห้าพันบาทก็ได้กันแล้ว แต่ดูเหมือนครัวเรือนไทยยังชักหน้าไม่ถึงหลัง
27 มี.ค. 2556

รถคันแรกก็มีแล้ว ค่าแรง 300 บาท ก็ได้กันแล้ว เงินเดือนหมื่นห้าพันบาทก็ได้กันแล้ว แต่ดูเหมือนครัวเรือนไทยยังชักหน้าไม่ถึงหลัง
ยิ่งห้วงเวลาเปิดเทอมยิ่งไปกันใหญ่ บรรดาผู้ปกครองวิ่งหาเงินกันตาตั้งเพื่อนำมาจ่ายค่าเทอมลูก
แต่ตอนนี้ไม่ต้องรอลุ้นกันนาน มาแว้วฮับพี่น้อง 
26 มี.ค. ที่ประชุมคณะรัฐมนตรีรัฐบาล ยิ่งลักษณ์ ชินวัตร เปิดไฟเขียวโร่ให้กระทรวงการพัฒนาสังคมและความมั่นคงของมนุษย์ (พม.) กู้ยืมเงินมาเพื่อใช้หมุนเวียนสำหรับรับจำนำและใช้ในกิจการของโรงรับจำนำของรัฐ 700 ล้านบาท โดยกระทรวงการคลังไม่ค้ำประกันให้
เพราะเงินกู้แค่จิ๊บจ๊อย อิๆ (ความจริงมันเต็มเพดานแล้วขอรับ)
ชลิตรัตน์ จันทรุเบกษา รองโฆษกประจำสำนักนายกรัฐมนตรี บอกว่า การอนุมัติการกู้เงินดังกล่าว เพื่อเสริมสภาพคล่องให้กับโรงรับจำนำของรัฐ โดยเฉพาะในช่วงใกล้เปิดเทอมที่จะถึงนี้ 
เบาะๆ ปีนี้คาดว่าจะมีผู้คนมาใช้บริการโรงรับจำนำน่าจะทะลุ 1.34 ล้านราย เพิ่มขึ้น 1.38 แสนราย หรือเพิ่มขึ้น 11.45% เงินหมุนเวียนการรับจำนำน่าจะขยับไปถึง 1.89 หมื่นล้านบาท เพิ่มขึ้น 910 ล้านบาท
พึ่งใครไม่ได้ โรงตึ๊งของรัฐบาลจัดให้